Når lukkeloven træder i kraft den 1. oktober kan der blive øget behov for mere fleksible pasningsforhold. Som det er nu, får forældrene svært ved at få passet deres børn, det mener HK/Handel. - De eksisterende tilbud dækker ikke behovene i hele landsdelen, siger formanden for HK/Handel Nordjylland Kate Ziegler. Ifølge tal fra Projekt Børnepasning var der i 2011 kun ét kommunalt tilbud om børnepasning om søndagen. Desuden vil det også blive svært at få passet barnet om lørdagen og i de sene timer i hverdagen. - Behovene for aften- og weekendbørnepasning vil helt sikkert kun vokse, når lukkeloven forsvinder. Der bør i alle kommuner være tilbud, så butiksansatte kan få passet deres børn, mens de er på arbejde, siger Kate Ziegler. HK/Handel har derfor sendt et brev til de nordjyske kommuner, hvori de tilbyder at samarbejde, så de i fællesskab kan finde en løsning.

Referat:
HK/Handel frygter for fremtiden. Det nuværende tilbud om børnepasning, stemmer ikke overens med den kommende lukkelov, mener de.